Papersnake/gushiwen huggingface dataset:
题惠州罗浮山
周敦颐（宋代）

红尘白日无闲人，况有鱼绯击此身。
关上罗浮闲送目，浩然心意复吾真。
题唐寅嵩山十景 其十 金碧潭
弘历（清代）

结搆本卢鸿，藻缋复伯虎。太少总无言，堂堂自今古。
岁暮
吴孺子（明代）

越客好游当岁暮，草堂习静自情亲。
闭门觅句留残腊，倚杖看情待早春。
鸟雀入林知有我，烟霞为伴若无身。
何当别去西湖上，万树梅花刺眼新。
岁晚怀古
王安石（宋代）

先生岁晚事田园，鲁叟遗书废讨论。
问讯桑麻怜已长，按行松菊喜犹存。
农人调笑追寻壑，稚子欢呼出候门。
遥谢载醪怯惑者，吾今欲辩已忘言。
吴宫词二首
杜牧（唐代）

越兵驱绮罗，越女唱吴歌。宫烬花声少，台荒麋迹多。

茱萸垂晓露，菡萏落秋波。无遣君王醉，满城嚬翠蛾。

香径绕吴宫，千帆落照中。鹤鸣山苦雨，鱼跃水多风。

城带晚莎绿，池边秋蓼红。当年国门外，谁信伍员忠。
南乡子 乡望
徐元瑞（清代）

才值暮春天。暖气侵入懒著棉。闲倚妆楼无个事，移肩。

卷幔青青草色鲜。

隔岸酒旗偏。半枕垂杨半枕烟。遥望夕阳红处也，桥边。

一对黛黄小犊眠。
九月望夜招处士林君泛湖玩月
释智圆（宋代）

病负中秋约，残秋月自新。
寒波沈皓魄，碧落辗冰轮。
风静丰声绝，烟收岳影均。
何妨此夕玩，况是不羁人。
和吴微明疏影横斜水清浅七咏韵
李吕（宋代）

倚竹风神不胜情，裁云刻月斗轻明。
澄鲜只合骚人惜，懒对红尘肉眼横。
舟至衡阳入茶陵
曾丰（宋代）

来怯南中气候偏，归乘不热不寒天。
口防湘湿未安食，身忌粤寒犹择眠。
山不相高谷水过，天能自不与江连。
到前却入江西路，耳目相谙性可便。
减字木兰花·三生杜牧
仇远（元代）

三生杜牧。惯识小红楼上宿。压帽花斜。醉跨门前白鼻?。归来寻睡。懒拨熏炉温素被。两袖香尘。肯信春风老得人。
减字木兰花 其五
朱敦儒（宋代）

刘郎已老。不管桃花依旧笑。要听琵琶。重院莺啼觅谢家。

曲终听醉。多似浔阳江上泪。万里东风。国破山河落照红。
矮斋杂咏 会五
华岳（宋代）

联翩屐齿破苔痕，醉里觥筹不计陈。来日不须关太史，五星今返聚瓯闽。
野人送朱樱
杜甫（唐代）

西蜀樱桃也自红，野人相赠满筠笼。
数回细写愁仍破，万颗匀圆讶许同。
忆昨赐沾门下省，退朝擎出大明宫。
金盘玉箸无消息，此日尝新任转蓬。
挽新城徐岘山
何梦桂（宋代）

骑鸾一去藐尘寰，万里天风杳佩环。
江海十年生白浪，星霜七佩陨朱颜。
瑶池月堕梦中梦，翠岘云归山外山。
身世到头秋露飞，吟魂犹自在人间。
偶成
张耒（宋代）

许君踏月夜相过，此语当时恨已多。
但愿相逢休怨老，不妨白发听新歌。
题梅竹幽禽二首 其一
曹义（明代）

脩竹经霜翠，梅花带雪香。幽禽如有意，相唤对斜阳。
夏循陔广文玻璃泉洗砚图
李兆洛（清代）

足此一勺水，聊疗季女饥。怀中紫玉段，持照青玻璃。

仰瞰积铁壁，俯荫离披枝。勿放墨龙出，惊起巫支祈。
和答诸兄弟四首 其二
张守（宋代）

三州皇化未能宣，山水清奇记九仙。白首弟兄长挂梦，喜听夜雨对床眠。
风流子
蔡伸（宋代）

韶华惊晼晚，青春老、倦客惜年芳。庭樾荫浓，半藏莺语，畹兰花减，时有蜂忙。粉墙低，嫩岚滋翠葆，零露湿残妆。风暖昼长，柳绵吹尽，淡烟微雨，梅子初黄。

洛浦音容远，书空漫惆怅，往事悲凉。无奈锦鳞杳杳，不渡横塘。念蝴蝶梦回，子规声里，半窗斜月，一枕余香。拟待自宽，除非铁做心肠。
贤者之孝二百四十首·张沖
林同（宋代）

未尝无果菜，何至取吴中。
祭我必土产，遗言敢不共。
遣兴十首 其七
员兴宗（宋代）

手弄茶月玉川子，肠入诗星贾浪仙。寒吟苦饮息万动，两公等是区中贤。
朱濠州挽词二首 其一
谢薖（宋代）

俊轶金闺彦，风流粉署郎。忧民形玉色，治郡辍鹓行。

籍甚闻前席，居然叹掩芒。何人杀青简，惠政在濠梁。
韦氏馆与周隐客杜归和泛舟
元稹（唐代）

天色低澹澹，池光漫油油。轻舟闲缴绕，不远池上楼。

时物欣外奖，真元随内修。神恬津藏满，气委支节柔。

众处岂自异，旷怀谁我俦。风车笼野马，八荒安足游。

开颜陆浑杜，握手灵都周。持君宝珠赠，顶戴头上头。
高士咏。楚狂接舆夫妻
吴筠（唐代）

接舆耽冲玄，伉俪亦真逸。傲然辞征聘，耕绩代禄秩。

凤歌诫文宣，龙德遂隐密。一游峨嵋上，千载保灵术。
世事
释斯植（宋代）

世事皆浮云，人间几朝暮。不知溪上山，犹有桃源路。
绍兴以后蜡祭四十二首 夜明位酌献用《择安》。
郊庙朝会歌辞（宋代）

除坛西郊，坎其击鼓。百灵至止，结璘作主。秬鬯湛淡，玉斝觓䚧。

是谓嘉德，神其安留。
咏史诗。牛渚
胡曾（唐代）

温峤南归辍棹晨，燃犀牛渚照通津。

谁知万丈洪流下，更有朱衣跃马人。
野步
赵翼（清代）

峭寒催换木棉裘，倚杖郊原作近游。
最是秋风管闲事，红他枫叶白人头。
楚宫春慢
仲殊（宋代）

轻盈绛雪。乍团聚同心，千点珠结。画馆绣幄低飞，融融香彻。笑里精神放纵，断未许、年华偷歇。信任芳春都不管，淅淅南熏，别是一家风月。

扁舟去后，回望处、娃宫凄凉凝咽。身似断云零落，深心难说。不与雕栏寸地，忍观著、漂流离缺。尽日厌厌总无语，不及高唐梦里，相逢时节。
十月十七放翁生日同人集具足庵西岩上人房用放翁长歌行韵
李龄寿（清代）

大星当空芒角生，誓扫欃枪屠鲵鲸。南渡诗人鸣不平，醉梦苦复思两京。

年逾六百值今日，忧时感事犹此情。祖宗九庙思神灵，中天日月煌煌明。

嗟翁间关梁益间，伏枥老骥余悲鸣。中原未复愤所切，焉能守口常如瓶。

六十年中诗万首，肝胆欲向何人倾。昔读翁诗发长叹，况今烽火魂犹惊。

北风萧萧来天际，空庭落叶寒有声。座上酒兵且指挥，相期一醉开愁城。
又泛西溪诗十首 其八
刘跂（宋代）

春树连山水浸云，棹歌初奏浪花分。溪神为我添风色，十里归来日未曛。
乙酉元日游长春宫奚真人所居之地雕砌文礎皆
罗公升（宋代）

元日能关一日开，解鞍杖策访云端。
树冲剑气千秋老，泉遇松声六月寒。
朝市未妨閒野乐，山村犹恨世途难。
凄凉龙德宫中石，装点琳宫处道冠。
晋宗庙歌十一首 其二 迎送神歌
傅玄（魏晋）

鸣呼悠哉，日鉴在兹。以时享祀，神明降之。神明斯降，既佑飨之。

祚我无疆，受天之佑。赫赫太上，巍巍圣祖。明明烈考，丕承继序。
喜雨柬权邑蔡丞
刘宰（宋代）

高槐障午暑，巨竹摇清风。中郎百世英，一官此从容。

心事付盟鸥，年光占候虫。客来欲有言，一笑抚双松。

曰余不负丞，哦诗有新工。天意亦怜才，要施及物功。

适此岁荐饥，旱气日蕴隆。雨应长官祈，犹未周四封。

雁鹜抱文书，朋来立庭中。公曰旱既甚，此理贵感通。

洁齐走群望，精意格苍穹。西山殷其雷，万叠耸云峰。

南湖飞霹雳，彷佛追蛟龙。斯须天壤间，万象俱晦蒙。

飞湍连日夜，一洗旱魃空。树艺走丁壮，欢呼沸儿童。

岁功已权舆，馀閒清缿筒。行歌何所云，丞哉宁负公。
送盖总领上计三首 其三
许及之（宋代）

熠熠飞者萤，变化自衰草。时至能晶荧，翕张合吾道。

微光苦不息，岂足裨穹昊。迢迢风雨夕，耿耿祇自保。

苟无车先生，分合委枯槁。乾死诚未悔，药笼资探讨。
自奉新抵芦潭舟中口号 其十
陈邦彦（明代）

万峰矗矗水潺潺，浅浅沙堤曲曲湾。独泛轻舟下溪去，西山东望是东山。
贺新郎
赵长卿（宋代）

负你千行泪。大都来、一寸心儿，万般萦系。似恁愁烦那里洎。故自三年二岁。为你后、甘心憔悴。终待说、山盟海誓。这恩情、到此非容易。拚做个，久长计。

紧要事须评议。怕人人、蓦地知时，怎生处置。毒害心肠袄知是。怕你生烦到底。便莫待、将人轻弃。不是我多疑你。被傍人、赚后失圈＿。经一事，长一智。
偶作因怀大同道友
贯休（唐代）

蛮木叶不落，微吟漳水滨。二毛空有雪，万事不如人。

df水平芳草，山花落净巾。天童好真伴，何日更相亲。
巧松
华岳（宋代）

万折千蟠去不回，不知处士为谁栽。
钱塘九里空萧瑟，得似天孙送种来。
玄山观
刘克庄（宋代）

来瞻石像看唐碑，一径苍松映碧漪。
闻说宋公曾住此，寄声过客细吟诗。
庆云章
陈子昂（唐代）

昆仑元气。
实生庆云。
大人作矣。
五色氤氲。
昔在帝妫。
南风既薰。
丛芳烂熳。
郁郁纷纷。
旷矣千祀。
庆云来止。
玉叶金柯。
祚我天子。
非我天子。
庆云谁昌。
非我圣母。
庆云谁光。
庆云光矣。
周道昌矣。
九万八千。
天授皇年。
将还江州子瞻相送至刘郎洑王生家饮别
苏辙（宋代）

相従恨不多，送我三十里。
车湖风雨交，〈晋车武子故居，其水曰车湖。
〉松竹相披靡。
系舟枯木根，会面两王子。
嘉眉虽异郡，鸡犬固犹尔。
相逢勿空过，一醉不须起。
风涛未可涉，隔竹见奔驶。
渡江买羔豚，收网得鲂鲤。
朝畦甘瓠熟，冬盎香醪美。
乌菱不论价，白藕如泥耳。
谁言百口活，仰给一湖水。
夺官正无赖，生事应且尔。
卜居请连屋，扣户容屣履。
人生定何为，食足真已矣。
愆尤未见雪，世俗多相鄙。
买田信良计，蔬食期没齿。
手持一竿竹，分子长湖尾。
送恩平潜使君还里二首
李昴英（宋代）

风流太守作春游，到处恩波浩荡流。
怀绶故乡需上日，移舟别浦趁中秋。
声歌洋溢行人口，书翰纵横健笔头。
识面虽新心颇熟，殷勤话别送归舟。
西园仙居亭对雪命酒作白雪嗺 其五
耶律铸（宋代）

浮云盌里酌云液，明月杯中酌月波。白雪调高谁可和，散花天女与韩娥。
何以问遗君
黄省曾（明代）

何以问遗君，四乳龙文镜。
红颜不可将，无由看妾影。
梅花百咏 其五 元气流行
李江（明代）

元天默默意沈沈，却把梅花露此心。万物有形春壳子，三更无梦夜灵襟。

洋洋发育乾坤浃，浩浩流行宇宙深。遥想伏羲千古上，昏昏晓晓到于今。
过九江赠同舍陈伯秀
吕祖谦（宋代）

异时夫子门，论交心独可。
晨窗并几案，莫檠共灯火。
同升大宗伯，道阻山砐硪。
淡墨湿栖鸦，天开棘闱锁。
高张三百丈，遍数不及我。
咫尺判飞沈，鹏抟笑鸢堕。
音尘两疎阔，岁月悉箭笴。
风吹樊口帆，雨系浔阳柁。
故人尚一尉，旌旗穿紫逻。
相逢话旧游，拨置朱墨夥。
握手忘寒温，屈指半轗轲。
官居岸平湖，波涛日舂簸。
饱看五老面，此计殊未左。
山房旧闻名，欲往辄不果。
须君发其藏，万卷书绕坐。
袭前韵再简少孙四首 其一
李之仪（宋代）

由来气类即天伦，孰谓刘琨独可人。稍隔相从更无味，几因拈起又还新。

席间谁致龙皮异，雪里常怀鹤羽尘。祗欲期君拾瑶草，庾郎三韭未为贫。
绍兴享先农十一首
佚名（隋代）

猗欤田祖，粒食之宗。
世世仰德，青坛载崇。
时惟后稷，躬稼同功。
作配平祀，以诏无穷。
江行无题一百首·其六十八
钱珝（唐代）

咫尺愁风雨，匡庐不可登。
只疑云雾窟，犹有六朝僧。
登黄榆马陵诸山是太行绝顶处 其一
李攀龙（明代）

黄榆高不极，临眺亦奇哉。
河势中原坼，山形上党来。
白云横塞断，寒峡倚天开。
摇落清秋色，多惭作赋才。
赠卢夫人
常浩（唐代）

佳人惜颜色，恐逐芳菲歇。日暮出画堂，下阶拜新月。

拜月如有词，傍人那得知。归来投玉枕，始觉泪痕垂。
次韵文仲冬夜书怀 其二
邹浩（宋代）

长冰迎日动堤塍，堤上人行似独醒。只有群鸥疑着在，一时飞舞起寒汀。
道中四绝
郑刚中（宋代）

败箧冲霜思往岁，旧游如梦慨平生。
鬓华已逐心事老，溪水祗如前日清。
送伯氏入都
黄庭坚（宋代）

贫贱难安处，别离更增悲。
经营动北征，慈母待春衣。
短菙驱瘦动，青草牧中嘶。
送行不知远，可忍独归时。
太华物华春，街柳啭黄鹂。
九衢生紫烟，到家使人迷。
知音者谁子，倦客无光辉。
王侯不可谒，秣动兴言归。
岂无他人游，不如我埙箎。
陈书北窗下，此自有余师。
义副寺求
释坚璧（宋代）

拈却义，除却法，过现未来，不消一劄。大海波腾河四流，激湍一一吞三峡。

须弥山王拊掌笑，江神河神俱𨁝跳。留得珊瑚对月寒，九曲明珠无孔窍。
鲍待用挽词四首
林亦之（宋代）

寒村夜雨断人烟，却有累累哭野田。
一饭谁能吊衰草，似君此事至今传。
壬辰仲冬费滋衡江服懿林中山苏梅仙枉集寓斋用海日生残夜江春入旧年为韵分得生入二字
陈鹏年（清代）

穷冬在深谷，寂寞怀友生。岂期江上帆，遂此山中行。

山中何所有？浊酒陈粝羹。同心四五人，怀抱各相倾。

明月从东来，霜露皓已盈。宁知夜将半，瑶琴转凄清。

臣罪则当诛，天王荷圣明。文章固小技，珍重同璜珩。

自非尧舜时，难免世网婴。小人贵苟全，君子畏令名。

鸥盟慎俦侣，各立以屏营。费江名下士，洒落富篇什。

况有林与苏，高狂每相及。独笑老陈髯，虫鱼徒摭拾。

丹房静无事，良朋偶然集。山高众籁肃，帝座可呼吸。

酒阑步山椒，遥青若拱揖。念兹铁瓮城，兵农素和辑。

万井锁寒烟，日暮军声入。东南控沧海，烝徒在娴习。

近闻楼船军，奔鲸吼山立。仍劳至尊顾，冠盖交驰急。

扬子盛帆樯，潇湘忆蓑笠。安得趁东风，细雨春船湿。
和高子文秋兴二首 其二
宇文虚中（宋代）

摇落山城莫，栖迟客馆幽。葵衰前日雨，菊老异乡秋。

自信浮沈数，仍怀顾望愁。蜀江归棹在，浩荡逐春鸥。
次通守韵题廓斋
王质（宋代）

遥传碧落入新除，早向清都卜定居。金勒鸣珂班退后，玉堂挥定酒醒馀。

试听掣动铃绦响，惊看飞来锦帕舒。甘露堂前正秋色，集贤如堵望相如。
次梦湘登海陵城韵
江云龙（清代）

黯澹春容久不晴，天时人事两心惊。匹夫何责齐兴废，古道论心一死生。

许有青山埋俊骨，怕无黄竹写哀声。神仙儿女终能累，婚嫁何年毕向平。
鳙溪四景为汪刑部希颜作 其二 屏嶂凝烟
李东阳（明代）

众山烟雾有无中，翠壁青屏面面同。草树丛生春冉冉，峰峦欲散雨濛濛。

高楼正合苍茫坐，细路深愁窈窕通。醉眼忽惊无定所，乱霞残照各西东。
昔昔盐二十首 那能惜马蹄
赵嘏（唐代）

云中路杳杳，江畔草凄凄。妾久垂珠泪，君何惜马蹄。

边风悲晓角，营月怨春鼙。未道休征战，愁眉又复低。
句
蔡肇（宋代）

断蓬帆影天平入，夹镜波光水到流。
乙卯夏四月，将之都，留别巧卿词史二首 其一
曹毓英（清代）

不胜情处若无情，姿态虽妍骨不轻。每向灯前吟好句，屡从弦外听新声。

浮沈薄宦卿怜我，摆脱红尘我望卿。北地苦无风月好，闷来惟取浊醪倾。
句
吴沆（宋代）

柔桑翠竹相倾倒，细草幽花自发明。
送宝月禅者之天台
释重顯（宋代）

春风吹断海山云，别夜寥寥绝四邻。
月在石桥更无月，不知谁是月边人。
鹭满侍御服阕还朝集饯分韵
全祖望（清代）

藤阴对酒夕阳低，南浦离襟珍重题。魏阙江湖纷聚散，沙虫猿重各东西。

花迎谷雨匆匆放，马恋湖光故故嘶。努力匡时公等在，漫郎只合醉如泥。
芸窗幽思四首 其一
周昌龄（明代）

遥看草色天连雨，坐见苔斑水渍山。风月招邀惟我懒，莺花撩乱几人閒。

新葩呈艳菁葱合，古树园阴紫翠环。点检药囊参术在，不妨扶老驻衰颜。
慈云十咏 其九 层峦拱翠
陶宗仪（明代）

云屏九叠自天开，龙象森严震法雷。莫怪山灵无供养，六时朝礼送青来。
袁参政 其二
魏了翁（宋代）

耆旧晨星似，公胡不慭留。竟成青坞去，莫返赤松游。

时事方攲枕，天年不到头。独馀经在笥，衮衮付公侯。
小桃源
王镐（宋代）

二水清浑合，三山锦绣张。
迹沉簿书沉，身在水云乡。
寒夜
李以龙（明代）

时节小寒过，林塘细雨来。不眠知夜永，多病惜春回。

衰骨频欹枕，愁肠不遣杯。邻鸡无意绪，钟漏递相催。
宿梅下
李曾伯（宋代）

春事已十一，梅花才两三。
青烟回野烧，翠霭护晴岚。
风暖雁将北，日迟人渐南。
病余宜缓辔，勿用客程贪。
嘉定巳巳立秋得膈上疾近寒露乃小愈
陆游（宋代）

粥香可爱贫方觉，睡味无穷老始知。
要识放翁真受用，大冠长剑只成痴。
送詹少游之平江
王炎（宋代）

溪上相逢把盏时，回头今是一年余。
闻君有喜驱都骑，顾我无年守敝庐。
信道此行骑凤背，未知何日寄鱼书。
月明千里关山隔，莫为新情忘故居。
舟行太仓昆山之閒即目四首 其一
缪荃孙（清代）

烟波深处荡吴艭，两岸秋山绿到窗。看过水荭花一片，栩然飞过鹭丝双。
端午帖子·皇后合五首
欧阳修（宋代）

槐绿阴初合，榴繁艳欲然。
翠筒传角黍，喜节庆年年。
送毛仙翁（江州司马时作）
白居易（唐代）

仙翁已得道，混迹寻岩泉。肌肤冰雪莹，衣服云霞鲜。

绀发丝并致，龆容花共妍。方瞳点玄漆，高步凌非烟。

几见桑海变，莫知龟鹤年。所憩九清外，所游五岳巅。

轩昊旧为侣，松乔难比肩。每嗟人世人，役役如狂颠。

孰能脱羁鞅，尽遭名利牵。貌随岁律换，神逐光阴迁。

惟余负忧谴，憔悴湓江壖。衰鬓忽霜白，愁肠如火煎。

羁旅坐多感，裴回私自怜。晴眺五老峰，玉洞多神仙。

何当悯湮厄，授道安虚孱。我师惠然来，论道穷重玄。

浩荡八溟阔，志泰心超然。形骸既无束，得丧亦都捐。

岂识椿菌异，那知鹏鷃悬。丹华既相付，促景定当延。

玄功曷可报，感极惟勤拳。霓旌不肯驻，又归武夷川。

语罢倏然别，孤鹤升遥天。赋诗叙明德，永续步虚篇。
挽曾秬光荐 其二
金幼孜（明代）

生死茫茫未可知，九原一去负深期。偶看书札伤前事，细读新诗感昔时。

春雨兰苕空有恨，秋风玉树不胜悲。向来哀乐真成梦，三尺空令著刻词。
宋江三十六赞
龚开（宋代）

毗沙天人，证紫金躯。
顽铁铸汝，亦出洪炉。
渡河
赵鼎臣（宋代）

野彴才堪一木支，行人立马故依迟。何须更作西征赋，临水登高尽有诗。
将进酒
胡应麟（明代）

将进酒，乘飞龙，满引大白嘘长虹。舜百石，尧千钟，北斗奉杓南斗从。

天瓢出沆瀣，大乐鸣笙镛。绡衣万玉女，绿发双仙童。

左拍浮丘肩，侧睨容成公。百年三万六千日，一日不醉令我行步如龙钟。

君不见泗上亭长隆准公，斩蛇逐鹿驱群雄。鸿门高会割巴蜀，肝肠郁郁长思东。

结约五诸侯，伐楚彭城宫。一朝项氏自东至，五十六万如飘风。

荥阳匍匐作降虏，何如饮酒来新丰。信陵宾客但墟墓，古木荒榛穴狐兔。

平原毛遂骨已灰，黄金之馆生尘埃。何如一笑饮美酒，白眼横吞三百杯。

长安桑落名最古，山东秋露清且苦。曲米云安远难得，若下吴兴近堪数。

世人每病金华甘，此酒名高弘正间。只今天下贵三白，积薪后者常居前。

盛衰好恶若反掌，时来不得论媸妍。太白三闾岂庸俗，一醉一醒操行独。

醉者骑鲸上九天，醒者反葬蛟鼍腹。刘伶阮籍双酒狂，竹林牛饮称高阳。

当时颇遭俗子骂，至今百代垂文章。今晨何晨夕何夕，炰鳖烹熊众宾集。

觞行瑟作不暂停，玉椀银缸兴逾剧。三星在檐河汉入，扶桑茫茫日东出。

安得八骏抟长风，烂醉瑶池三万日。
坐骆氏水天一色楼
马世俊（明代）

翠色空濛隔岸来，高楼如画面湖开。此生未得余杭郡，今日相期河朔杯。

天远亭虚谁放鹤，山寒节近好寻梅。义乌才子多流落，词赋乡关起暮哀。
折桂令·西陵送别
张可久（元代）

画船儿载不起离愁，人到西陵，恨满东州。懒上归鞍，慵开泪眼，怕倚层楼。春去春来，管送别依依岸柳。潮生潮落，会忘机泛泛沙鸥。烟水悠悠，有句相酬，无计相留。
减字木兰花（成败）
沈瀛（宋代）

纠缠弗止。成是败非生戚喜。既灭灾风。否极还须有泰通。

祸常灭酒。酒亦令人能介寿。成也萧何。败也萧何更是多。
点绛唇·饯春
王鹏运（清代）

抛尽榆钱，依然难买春光驻。依春无语，肠断春归路。春去能来，春去能来否？长亭暮，乱山无数。只有鹃声苦。
和钱德循书怀
贺铸（宋代）

咄嗟世与我相疏，岁月推排负壮图。
狂客大难兼外监，方回小得胜常奴。
胸中累块亦何有，鬲上督邮非所须。
径买一舟归自好，五云溪接当家湖。
别唐十五诫因寄礼部贾侍郎
杜甫（唐代）

九载一相逢，百年能几何。复为万里别，送子山之阿。

白鹤久同林，潜鱼本同河。未知栖集期，衰老强高歌。

歌罢两悽恻，六龙忽蹉跎。相视发皓白，况难驻羲和。

胡星坠燕地，汉将仍横戈。萧条四海内，人少豺虎多。

少人慎莫投，多虎信所过。饥有易子食，兽犹畏虞罗。

子负经济才，天门郁嵯峨。飘飖适东周，来往若崩波。

南宫吾故人，白马金盘陀。雄笔映千古，见贤心靡他。

念子善师事，岁寒守旧柯。为吾谢贾公，病肺卧江沱。
虞美人
晏几道（宋代）

一弦弹尽仙韶乐。曾破千金学。玉楼银烛夜深深。愁见曲中双泪、落香襟。

从来不奈离声怨。几度朱弦断。未知谁解赏新音。长是好风明月、暗知心。
旌
李峤（唐代）

告善康庄侧，求贤市肆中。拥麾分彩雉，持节曳丹虹。

影丽天山雪，光摇朔塞风。方知美周政，抗旆赋车攻。
王宗起城南溪屋
陈某（宋代）

水上小亭清更新，绿阴纨扇白纶巾。
岂无修竹娱佳客，却有清纶来故人。
老树秋声凉入骨，澄江波影玉生鳞。
读书偏爱虚窗静，不管门前庾亮尘。
挑菜偶兴三首 其二
曹家达（清代）

世变沧桑旧迹淹，榜门书法尚端严。衰宗文士雕零尽，不见当时曹绿岩。
自白门乘轮舶偕三弟家泰泛江东归
曹家达（清代）

江水东流灏气奔，柁楼斜逐树昏昏。此行孤负青山色，秋雨秋风下白门。
又和胡应祥游石井韵
陈文蔚（宋代）

两年再踏铅山路，今日初尝石井泉。
碧玉岩边论汤饼，全胜五鼎击肥鲜。
记梦三首
杨万里（宋代）

雾外知何寺，锺声只隔山。
望来无里许，还在九霄间。
独坐
任伯雨（宋代）

得丧荣枯事，悠悠过耳风。此身犹是幻，何物不为空。

酒圣心常醉，诗穷语更工。小轩搔首坐，斜日满窗红。
尚书新造花笺
徐寅（唐代）

浓染红桃二月花，
只看神笔纵龙蛇。
浅澄秋水看云母，
击碎轻苔间粉霞。
写赋好追陈后宠，
题诗堪送窦滔家。
使君即入金銮殿，
夜直无非草白麻。
乘风夜至芜湖
黄公辅（明代）

风和涛浪静，舟子坐船头。月色帆边挂，江声枕底流。

晴霞光艳艳，晚桨荡悠悠。岸泊芜城外，鸣金报客舟。
芳树
纳兰性德（清代）

连理无分影，同心岂独芳？
傍檐巢翡翠，临水宿鸳鸯。
叶叶含春思，枝枝向画廊。
君情若比树，妾意复何伤？
陌上谁攀折，闺中思复侵。
眼凝清露重，眉敛翠烟深。
羌笛临风曲，悲笳出塞音。
纵垂千万缕，那系别离心。
五老
宋伯仁（宋代）

齿发俱无背已驼，雨耕摩破几青蓑。
高皇庆寿推恩诏，暗读全文忘不多。
晚秋溪行
释德洪（宋代）

熟路沿溪过石桥，扫除秋晚净迢迢。幽寻忽见兰芽茁，小立仍逢柿叶飘。

扑摝水飞双去鸟，𤤮珑山响一声樵。归来半掩残经在，燕寝香凝碧未消。
仰山简和尚真赞
黄庭坚（宋代）

不戒而六和恭敬，不禅而十方清净。
不学而文理井井，不吏而施於有政。
寿八十余，阅人三世。
孝於塔库，勤力勤礼。
百室崇成，檀者亹亹。
齐始如终，薪穷於指。
耋老而精明，丰肉而神清。
和同而不浊，退屈而不陵。
是谓大雅之士，惜乎其不发诸朝庭。
蓦山溪
葛胜仲（宋代）

春风野外。卵色天如水。鱼戏舞绡纹，似出听、新声北里。追风骏足，千骑卷高冈，一箭过，万人呼，雁落寒空里。

天穿过了，此日名穿地。横石俯清波，竞追随、新年乐事。谁怜老子，使得暂遨游，争捧手，乍凭肩，夹道游人醉。
卜算子 志感
王梦兰（清代）

生小弄聪明，反被聪明误。一寸蕉心束万重，惯惹闲愁绪。

休咏白头吟，不喜伤心句。愿化金炉一缕烟，宛转成灰炷。
刘兄垂示同张兄游向园呈先生诗卷次韵
赵蕃（宋代）

闻道舆篮出，兴怀反棹时。
身虽缚官簿，心岂忘筇枝。
已后斜川集，方赓人日诗。
因君竹林咏，动我故园思。
水调歌头（九日修故事访南山，崖间有前太守所作水调歌头，率尔次韵）
万某（宋代）

卷尽风和雨，晴日照清秋。南山高处回首、潇洒一扁州。且向飞霞沦茗，还归云间书院，何幸有从游。随分了公事，同乐与同尤。

少年事，湖海气，百尺楼。萧萧华发、归兴只念故山幽。今日聊修故事，口岁大江东去，应念我穷愁。不但莼鲈口，杜若访芳洲。
表兄峡山萧伯钧至会昌久之以归欤字韵丐诗为
曾丰（宋代）

久离空向往，重见少相依。
款曲论心约，因循与愿违。
今逢声气是，但觉鬓毛非。
祸患今相问，从此死处归。
台城寺水亭
林逋（宋代）

金井前朝事，林僧问不知。
绍苔欺破阁，白鸟占閒池。
清楚曾经晋，荒唐直到隋。
南廊一声磬，斜照独凝思。
客去
陆游（宋代）

相对蒲团睡味长，主人与客两相忘。
须臾客去主人觉，一半西窗无夕阳。
残漏
王醇（明代）

层户昨已闭，丁丁何到兹。
最难酒醒际，正在烛残时。
斜月不肯落，远风非与期。
东征几家妇，惜梦有余思。
送智峰禅者还丹霞
光鹫（清代）

年来慧命似悬丝，鼠啮枯藤信可悲。老我无缘方退院，怜君有志乃工诗。

相逢不枉花前约，后会难寻石上期。想到丹霞冰欲泮，试看岩桂几生枝。
夜光木歌
郑鉽（清代）

我闻拘弥之国有变昼之草，岂知兴州直北滦河东，更见夜光之木生蓬葆。

野人斸得盘曲形，皮膜剥尽肌珑玲。黄昏扃户置床侧，煜爚幽焰腾寒厅。

初疑唐居士，剪纸贴壁弄奇诡。又疑佛图澄，败絮塞孔照耀同明灯。

仿佛甓社湖中见，神蚌吐珠映水面。得非放萤苑里游，冷气射骨凉飕飕。

短檠墙角真可弃，摊卷还能辨细字。騃童刀削玉琐碎，磷火荧荧忽满地。

吁嗟尔木上禀太阴精，烛龙之所不栖，羲和之所不及，乃是万古积雪千年老冰凝结成。

是以白日韬晦，宵暗晶明。若非周王八骏张骞槎，谁复遇之震且惊。

尔胡不学天禄杖，刘向阁中伴书幌。尔胡不学牛渚犀，驱逐鬼怪清鲸鲵。

徒然潜伏穷荒外，丛棘柔藤森翳荟。呜呼！世间万物得地方荣滋，岂独尔木叹息不逢时。
示惟寂
无愠（明代）

古人出家否生死，今人出家则否尔。生死由来既不明，况复所否同俗子。

友不友兮师不师，浩浩成群习庸鄙。触事如今已面墙，何待他年始知耻。

而汝既然否我徒，日用应须重操履。教旨禅宗力究参，圣像晨昏更勤礼。

傥或一朝得入头，便有清声播人耳。慎勿悠悠过一生，没头浸在涛浪里。

我今衰老百无能，随分山林且容与。汝来问讯我合掌，觌面何曾孤负汝。
大别山咏禹柏
黎崱（元代）

今古朝昏意自閒，人传禹柏未曾刊。神功四载殷周上，元气一枝江汉间。

骨蜕铜龙天欲海，□沈朱虎雪连山。摩挲拟问胼胝事，遗庙朝乌去不还。
次韵愚卿留别
赵蕃（宋代）

有约端能赴，如君信可人。
解冲衡岳雪，宁问海棠春。
雨后虽悬榻，泥涂政没轮。
笑谈能款款，书札胜频频。
书直舍壁
陆游（宋代）

道山西下路，杳杳历重廊。
地寂闻传漏，帘疏有断香。
渠清水马健，屋老瓦松长。
欲出重欹枕，无何觅故乡。
颂古六十二首 其十
释清远（宋代）

挂拂遭呵耳便聋，衲僧奚若验宗风。金刚脑后抽生铁，华岳三峰倒卓空。
病中寓直代书题寄
权德舆（唐代）

愚夫何所任，多病感君深。自谓青春壮，宁知白发侵。

寝兴劳善祝，疏懒愧良箴。寂寞闻宫漏，那堪直夜心。
怪石
林弼（明代）

粤西山水之窟宅，山妖水怪钟奇石。巨灵戏擘真宰惜，野火不断波不泐。

千仞壁立万铁积，往往犹带太古色。嵌空幽窈谁削刻，望中常在云雨黑。

鼋鼍出没鳞介浮，虎豹踞蹲牙又磔。古苔暗蚀春雨痕，细草晴薰晓云脉。

翠屏岩岩静宜对，青空点点光可摘。我生亦有米芾癖，几欲再拜向苍壁。

但恨移置不可得，山斋花屿成岑寂。平原人去空荔薜，艮岳魂归失松柏。

鬻卖曾无再世留，运致何劳万人力。天生物性贵自然，玩物丧志真无益。

江干林麓时一见，未必不如台榭侧。此言试问石丈人，定应点头答行客。
古词三首
于鹄（唐代）

素丝带金地，窗间掬飞尘。
偷得凤凰钗，门前乞行人。

新长青丝凤，哑哑言语黠。
随人敲铜镜，街头救明月。

东家新长儿，与妾同时生。
并长两心熟，到大相呼名。
金陵思古
罗隐（唐代）

杜秋在时花解言，杜秋死后花更繁。柔姿曼态葬何处，

天红腻白愁荒原。高洞紫箫吹梦想，小窗残雨湿精魂。

绮筵金缕无消息，一阵征帆过海门。
丁丑别金坛刘漫塘七首
杜范（宋代）

女萝去长松，藉藉纷委地。
蒙瞍辞诏相，十步九颠踬。
弱昧惭陋质，先生未终弃。
再拜原有闻，服膺敢失坠。
丁丑岁中秋日劭农於城南得五绝句
史弥宁（宋代）

箯舆幸自到山南，尚有清杯可共衔。
何似更行三二里，大家相伴看云岩。
绍熙癸丑二月二十六日蒋助教言正招游阳华婆
李长庚（宋代）

我识阳华六十年，当时面目故依然。
清泉白石都无恙，华发苍颜只自怜。
古诗十首 其二
童冀（明代）

穷巷谢轮鞅，寂寞如荒村。闭门十日雨，不知绿阴繁。

编简久息意，况复谋琴尊。日晏倒衣起，竟夕坐前轩。

孙生亦闭户，董子不窥园。嗟我独无为，愧此岁月奔。
偈颂一百四十二首 其六十四
释广闻（宋代）

含珠林上碧崔嵬，曾入仁皇梦里来。今日恩从九天下，无边刹海走风雷。
句 其十四
张舜民（宋代）

售用无非竹，衣裾尽是麻。
贺晚生子
李刘（宋代）

兰玉森森天下奇，灵椿犹自长新枝。
从来老蚌珠生晚，岂是长庚梦到迟。
标格银蟾光皎洁，精神秋水碧涟漪。
玉皇案吏家声近，伫看追踪入凤池。
骆马湖
朱筠（宋代）

数掠马陵尾，右顾骆马湖。马饮河腹满，有时吐其余。

减水坝在下，出内河之梳。亦如梳马毛，其行自卷舒。

六塘亦近之，通漕供仓储。赋艘来东南，水柜佐转输。

侧闻庙堂上，刻石宏远谟。此诚关国计，制用耕畜初。

粒粒岂易致，守谷夷吾书。古人防菜色，亦有非常虞。

运之川则利，藏之仓勿疏。
海天春晓十首 其十
陈繗（明代）

地连沧海海连天，春日朝来得最先。千里山河开曙色，几家渔最起新烟。

槟榔树底无源水，布谷声中小熟田。读罢小窗犹不寐，寒襟顿觉暖如绵。
五郊乐歌五首 其二 赤帝高明乐
佚名（隋代）

婺女司旦。仲吕宣。朱精御节。离景延。根荄俊茂。温风发。

柘火风水。应炎月。执衡长物。德孔昭。赤旗电曳。会今朝。
龙神祠旁二鸟
王履（宋代）

祠边两小鸟，相依道人室。
厨中炊饭香，即至不一失。
啄粟就掌内，了无猜与栗。
岁月知几何，相忘祇如一。
乃知豚鱼信，固自我所出。
幽幽入静极，籁尽山空虚。
我辈若不来，鸟外其谁欤。
形姓本不同，形性本不异。
回首看流云，悠然似吾意。
蝶恋花 三月二十日，陈浩然招观音山，宴张
顾阿瑛（元代）

曲，郯云台为之心醉，口占春江暖涨桃花水。画舫珠帘，载酒东暖里。四面青山青似洗。白云不断山中起。过眼韶华浑有几。玉手佳人，笑把琵琶理。枉杀云台标外史。
偈二首
释正觉（宋代）

心地含诸种，普雨悉皆萌。
既悟花情已，菩提果自成。
喜凉亭
吴机（宋代）

小亭新筑藕花边，为爱陂塘五月天。
最好一番风雨过，琼珠无数落清泉。
待明守赵殿撰致语口号
史浩（宋代）

潭潭大府坐真王，有子于今拥碧幢。羽扇仁风辞霅水，熊幡和气满鄞江。

舞翻回雪随清吹，歌遏行云度美腔。玉斝莫辞良夜饮，伫看星聚首吾邦。
子□林粹饷予双鸡
刘克庄（宋代）

空谷跫然闻足音，殷勤通守致家禽。
阴晴不爽司晨□，□暮全无起舞心。
梦短那堪眠警枕，胫长稍已怯□衾。
可怜一念尤迂阔，朗诵西山夜气箴。
南歌子·固蒂恢机柄
王吉昌（元代）

固蒂恢机柄，深根植化权。拈花摘叶总除蠲。引养冲和，上下贯三田。江岸和乌兔，丹炉煮汞铅。数成九转圣功圆。体透金光，晃耀照禅天。
登卧龙山
吴芾（宋代）

岿然千古卧龙山，节物年来□旧观。
犹有楼台出天半，正令星旧逼人寒。
春风偶种花千树，夏日仍栽竹万竿。
自愧牧民无实□，漫留佳致后来看。
闻砧（一作寄边衣）
裴说（唐代）

深闺乍冷鉴开箧，玉箸微微湿红颊。一阵霜风杀柳条，

浓烟半夜成黄叶。垂垂白练明如雪，独下闲阶转凄切。

只知抱杵捣秋砧，不觉高楼已无月。时闻寒雁声相唤，

纱窗只有灯相伴。几展齐纨又懒裁，离肠恐逐金刀断。

细想仪形执牙尺，回刀剪破澄江色。愁捻银针信手缝，

惆怅无人试宽窄。时时举袖匀红泪，红笺谩有千行字。

书中不尽心中事，一片殷勤寄边使。
游虎丘
赵知章（宋代）

神光在牛斗，空赋白云篇。地坼龙泓冷，天分锦石圆。

悠悠蕉鹿梦，的的露牛禅。再见窗中雪，应知宿有缘。
酹江月 吴山怀古
汪斌（元代）

登临遐眺，叹当年、一夜朔风狼藉。石塔镇南人共怒，怒气上轰藉雳。废苑荒凉，粉墙颓圮，万事空陈迹。阙庭何在，钟声敲断岑寂。闻道十里西湖，荷花香里，歌舞成悲戚。湖上有山山有恨，应恨旧京永隔。秦老和□，贾生罔上，后世见之方策。兴亡回首，暮烟衰草凝碧。
奉陪王少监朝请游南涧宿山寺步月二首 其二
释德洪（宋代）

单衣喜和风，诗眼爱空翠。野亭亦翛然，散坐聊倦倚。

坐久忽闻樵，见视一笑喜。那知深林外，曲折见流水。

幽光弄绀碧，春色泼秀气。去为千顷泽，堤柳相妩媚。

月光方下彻，浮空见赪尾。投砾戏惊之，扑摝沙禽起。

归途望林壑，烟霭隔山寺。便如斜川游，岁月亦相似。
哭李观
孟郊（唐代）

志士不得老，多为直气伤。阮公终日哭，寿命固难长。

颜子既殂终，孔门无辉光。文星落奇曜，宝剑摧修铓。

常作金应石，忽为宫别商。为尔吊琴瑟，断弦难再张。

偏毂不可转，只翼不可翔。清尘无吹嘘，委地难飞扬。

此义古所重，此风今则亡。自闻丧元宾，一日八九狂。

沉痛此丈夫，惊呼彼穹苍。我有出俗韵，劳君疾恶肠。

知音既已矣，微言谁能彰。旅葬无高坟，栽松不成行。

哀歌动寒日，赠泪沾晨霜。神理本窅窅，今来更茫茫。

何以荡悲怀，万事付一觞。
小酌以诗招道祖分
葛立方（宋代）

宝胯开缃叶，香尘堕柘罗。
汤鸣檐雨细，盏占陇云多。
连日伊蒲塞，今朝热洛河。
春风入诗腹，五字与君哦。
秋日留别刘大 其一
王恭（明代）

十年分手隔山川，乍见那堪又别筵。白发醉看青镜里，黄花飘近羽觞前。

双湖积水啼孤雁，独树高原咽乱蝉。何事最关离恨切，月明重语旧筝弦。
立春帖子 其三 皇帝阁
周必大（宋代）

暖律催花蘤，晴晖活柳枝。发生虽有信，造化本无私。
七十翁吟五言古体十首
方回（元代）

后山与简斋，仅年四十九。
诗少句句佳，天地同不朽。
予幼初学诗，一日赋一首。
颓龄忽七十，诗果传后否。
侥幸擢儒科，邂逅至郡守。
几死坐此耳，诗于我何负。
寿长诗故多，才短诗故丑。
苟活许作诗，余生付诗酒。
即事有怀寄彦辅仲宗二兄二首 其一
朱熹（宋代）

一水方涵碧，千林已变红。农收争暖日，老病怯高风。

徙倚非无计，心期莫与同。向来欢会处，离合太匆匆。
偈颂一百四十一首 其四十九
释师范（宋代）

春日晴，黄莺鸣。山花似锦，汀草如茵。堪悲堪笑，公塘寨里王节级到处巡捕，自己不知不觉，打失一双眼睛。
依韵和蔡相公侍燕集英蓼
王珪（宋代）

春风又侍瑶池宴，帝子初临黼座傍。
花覆衣冠多喜气，云扶宫殿满荣光。
仙人来献重轮曲，丞相仍裁湛露章。
身老太平殊未报，年年更得奉君觞。
过中渡二首
欧阳修（宋代）

得归还自叹淹留，中渡桥边柳拂头。
记得来时桥上过，断冰残雪满河流。
阅张上卿仙游录
宋无（元代）

汉祖龙飞日，真人豹隐中。
纶音来蓟北，驿傅起江东。
圣德深弘教，玄门厚植功。
垂衣轩帝治，间道广成风。
南梦符坤极，鸿门建震宫。
雨敷皇泽意，雪应紫宸衷。
白玉刊章重，黄金范櫑雄。
制词天藻叠，冠佩露华浓。
宣室繁釐受，高禖敬祀恭。
严斋迎景祚，正念格晨穹。
宇宙枢机运，雷埏寂默通。
扈骖灯从近，恩麦上方隆。
裔演留侯系，经开柱史蒙。
五朝膺埚渥，百辟仰精忠。
宗戚支封盛，师生录秩崇。
力辞君九锡，道适爵三公。
第宅仙官府，逍遥绮皓翁。
漆园春未老，蓬岛药何穷。
诏下瑶京鹤，神升绛嵌虹。
自期冲举去，谁识寿龄终。
霄驾烟霞远，星坛杖屡空。
图谷曾翰苑，遗迹漫崆峒。
太上元无象，微谣讵得工。
独存清净化，为国致年岂。
汤泉
陈宓（宋代）

洗垢清尘一派汤，沦蔬溉稻却甘凉。
难将人力营力胜，须信天工造化长。
井小常时供鼎沸，泽多终岁遍山阳。
我生几度经行此，可笑区区有底忙。
寄友人
周文璞（宋代）

流落他乡铩羽翰，半年宁复记悲欢。
夜传楼鼓思城角，朝见江船念客鞍。
不恨形骸老闾里，遂令唇舌满长安。
寄声好在文章友，目送春云自倚栏。
文姬归汉图 其一
萨大年（清代）

朔风吹雪野茫茫，一曲胡笳泪万行。犹胜琵琶愁出塞，李陵台畔月如霜。
海陵光孝长老骥无称山谷后也共谈时事且说黄岩柑橘之美
戴复古（宋代）

俗子避形影，僧家共往还。高谈犯时忌，妙语发天悭。

霜后思新橘，梦中归故山。何时免奔走，终老白云关。
寄淮头家兄
释文珦（宋代）

君向淮堧去，相思梦不安。
兵戈犹未定，道路自应难。
旷野人烟少。荒城鬼灿寒。
故园松菊在，何必恋微官。
离齐州后五首 其五
曾巩（宋代）

荷气夜凉生枕席，水声秋醉入帘帏。一帆千里空回首，寂寞船窗祇自知。
题露台夜炷图
揭祐民（元代）

赭红清夜露台香，月冷铜人正耐霜。心事意知惟密诉，帝青天语近琅琅。
登一杯亭
裘琏（清代）

轻风细雨拂船回，太守祠堂傍水开。何处梅花飞槛畔，隔江柳色出城隈。

春光极目人千里，遗迹当年酒一杯。自爱云山频眺望，流莺唤出客思来。
游东山·栈径
王炎（宋代）

诘曲羊肠中断，当安略彴通行。
缓臂不携藜杖，翩翩自喜身轻。
十二时 偶忆
陈维崧（清代）

绵濛二月如酥雨，做出销魂天气。更独客、冷清清地。
拚则向、红篝倚。灯灺香焦，天寒酒醒，往事难提起。
想那日、元夜迷藏，禊日秋千，人在绿杨丝里。 更当初、戟门嬉戏。
一部烟花轶记。帘畔分钗，屏间惜曲，无限恹恹意。
便海棠月上，夜深谁放花睡。 奈几年、飘零羁旅，已隔千山万水。
昨岁铜街，记曾一见，隐隐卓金车子。恰柳花如梦，又早香轮过矣。
烟雨观
张孝祥（宋代）

七泽阑干外，兹游亦壮哉。主人何处去，犹未赋归来。
宿广惠寺
蔡珽（清代）

牛羊下孤岭，落日暗远川。暝色入幽谷，山翠冷暮烟。

凉风吹户入，归鸟栖檐前。疏林度清磬，一镫僧舍悬。

深山少更漏，独向西窗眠。静坐见明月，欹枕闻寒泉。

岩壑锁阒寂，转觉百虑煎。良时不再得，胡为尘绁牵。
檥舟当利口待风累日怀寄城中朋游二首之二
贺铸（宋代）

离忧不可解，罢酒独登临。
潮落江空阔，云繁岁晏阴。
愁鸱守渔罧，怒犬突神林。
触目增凄断，聊为泽畔吟。
水调歌头·律吕自相召
李纲（宋代）

律吕自相召，韶頀不难谐。致君泽物，古来何世不须才。幸可山林高卧，袖手何妨闲处，醇酒醉朋侪。千里故人驾，不怕物情猜。
秋夜永，更秉烛，且衔杯。五年离索，谁谓谈笑豁幽怀。况我早衰多病，屏迹云山深处，俗客不曾来。此日扫花径，蓬户为君开。
乐寿阁
林季仲（宋代）

看山玩水适吾情，此语从来误后生。
唤起万端因好乐，静观一后本圆成。
与人不竞春长在，对物无心境自清。
更就阿谁求乐寿，当时分付最分明。
翠微山居诗 其二十
释冲邈（宋代）

僧家无事最幽闲，近对青松远对山。诗句不曾题落叶，恐随流水到人间。
采石墓
白居易（唐代）

采石江边李白坟，遶田无限草连云。
可怜荒垄穷泉骨，曾有惊天动地文。
但是诗人多薄命，就中沦落不过君。
渚苹溪草犹堪荐，大雅遗风不可闻。
问源草庐咏 其五 柴门落叶
王颖锐（清代）

山色青如许，秋林渐露梢。不风而自陨，索句若为敲。

地火添霞气，天霜满水坳。君看鸟反哺，上下补寒巢。
送表之
李处权（宋代）

平生佳处在离骚，怪我年来得此家。
不信胸中横太华，试从笔此看惊涛。
门连止水心无竞，地接名山眼更高。
要是一时廊庙器，莫将刘向比王褒。
寻春题诸家园林
白居易（唐代）

闻健朝朝出，乘春处处寻。天供闲日月，人借好园林。

渐以狂为态，都无闷到心。平生身得所，未省似而今。
杂诗五首
曾巩（宋代）

韩公缀文辞，笔力乃天授。
并驱六经中，独立千载后。
谓为学可六，不觉惊缩手。
如天有日月，厥耀无与偶。
当之万象莹，所照百怪走。
此其自然光，万物安得有。
其人虽已殁，其气著星斗。
穷天破大惑，更觉功业久。
其余施诸小，未负风义厚。
当身止自善，所遇时则不。
致官九列齐，此理嗟亦苟。
去就惟用舍，士固无常守。
孔孟非其称，斗禄应未取。
惜哉天下才，甘受外物诱。
过邯郸县
尹耕（明代）

秦兵百万气连云，屋瓦邯郸震欲焚。
千载尚留城市在，士人争说信陵君。
寄怀王元直
吴鼎芳（明代）

月照絺花冷，秦淮荡酒船。
还家同一日，为别易三年。
海树含青雨，江鸿带白烟。
西风又飘泊，衰草自生怜。
柳
汪晫（宋代）

淡黄初弄正纤柔，便向东风舞不休。
独记西湖相识旧，只今缕缕是春愁。
点绛唇
陈契（清代）

春色撩人，闷来闲步苍苔径。花阴踏尽。倦向阑干凭。

试看雕梁，紫燕时相并。教人恨。飞花成阵。又惹芳心困。
省中当直书怀呈诸同舍
杨亿（宋代）

太微西掖凤池边，阿阁凌空瓦起烟。
彩笔时批尺一诏，直庐深在九重天。
早朝螭陛炉香近，书寝难人漏唱传。
祇恐承明难久恋，长安桂玉苦相煎。
平江虞祖道写顶相求赞
释昙华（宋代）

枯松下，盘陀上，
独坐大方，横按拄杖。
谓是应庵，无恁相状。
谓非应庵，谁肯归向。
分付祖道，试自定当。
丫头岩
彭仲衡（宋代）

前峰号龟岂是龟，近岩谓月亦匪月。
世间景幻语未真，说著丫头便痴绝。
苍然顽石自天成，道傍过者皆含情。
我来於此发浩叹，乃知有色能倾城。
十月二日出都承诸公郊饯
魏象枢（清代）

去国心难恝，徘徊马首迟。真逢宵旰主，况际太平时。

老病天应鉴，行藏世不疑。二疏千载盛，薄劣又重追。
送李秀才归湘中
齐己（唐代）

词客携文访病夫，因吟送别忆湘湖。寒消浦溆催鸿雁，

暖入溪山养鹧鸪。僧向月中寻岳麓，云从城上去苍梧。

君归为问峰前寺，旧住僧房锁在无。
寄南海李龙图求素馨含笑花
蔡襄（宋代）

二草曾观岭外图，开时尝与暑风俱。
使君已自怜清分。分得新条过海无。
鉴古韵语五十九首 其十六 纣王
孙承恩（明代）

纣恶仍浮桀，骄誇妄自贤。漫云生有命，不道罪弥天。

杀戮忠良远，奇淫妾妇怜。倒戈躬衣玉，牧野看当年。
同江仲嘉纳凉飞英寺
程俱（宋代）

浮图涌平地，翳彼烧空云。虚堂引脩廊，白昼来清薰。

翛然据胡引，振我衣上尘。芙渠出金沙，气作芝兰芬。

冉冉度池阁，依依著裾巾。道人拂朱弦，攫醳清且纯。

回观笙篁耳，寡和非阳春。步屧中幽讨，禅房径疏筠。

幽窗不见日，无异昔所闻。苍然小山桂，偃蹇冰雪根。

纷纷壁间题，蛇蚓杂凤麟。媸妍等一戏，日月无停轮。

我老厌羁旅，三年困歊氛。年年走长道，东越西游秦。

白汗信挥雨，孤蓬坐如焚。今年下苕霅，过此金兰人。

何山岂不好，积翠相依因。炎威不相贷，可望不可亲。

须君蜡双屐，重来约秋旻。兹游亦萧爽，聊足慰吾勤。
豆腐诗
王老者（宋代）

朝朝只与磨为亲，推转我边无大法。
碾出一团真白玉，将归回向未来人。
无事到郡游三日二首 其一
郑珍（清代）

入城耻人见，入店愁主恼。朝饭熟未兴，夜灯续还绕。

默默但游寝，与语殊不了。客似无一识，来者尽头掉。

劝客衣而冠，何家不堪造。渠门多贵人，无我未为少。

我亦未用彼，敬谢不相嬲。
薰蕕吟
邵雍（宋代）

善恶之间，薰蕕可究。
近薰必香，近蕕必臭。
句 其十一
王安国（宋代）

半夜楼台浮海口，万家箫鼓递江风。
野梅
李龙高（宋代）

千山木落涧风豪，十里瑶林月邑高。
醉尉不来村墅冷，三更绕树读离骚。
遗直堂六首
韩元吉（宋代）

郑虔骨已朽，孔父天不遗。
他年从事贤，手板空倒持。
题北村六首 其二
张载（魏晋）

求富诚非惮执鞭，安贫随分乐丘园。两间茅屋青山下，赢得浮生避世喧。
山驿送春
谢翱（宋代）

逢春忆旧时，爱著旧春衣。雨别如知处，天涯应共归。

驿花留客尽，帆日聚鸦微。岁岁子规鸟，寄巢于此飞。
七月十二日出城
张九成（宋代）

一水去萦绕，四山来周遭。
夷犹聊适意，登降自忘劳。
五岭烟云古，三江气象豪。
此邦真蕞尔，形胜助风骚。
夜渡采石
释道潜（宋代）

沧江夜半月沉辉，客子行舟失渺瀰。不用然犀刚照耀，波间百怪恶人窥。
又赠朗哉仍用前韵
袁宏道（明代）

回首春明话昔年，因君忘却路三千。铜鞮陌上穿花出，岘首碑前枕石眠。

醉后书颠如长史，老来诗淡类斜川。楚人调涩无佳韵，好谱离骚入管弦。
念奴娇十一首 其四
史承谦（清代）

轻阴小雨，乍烧灯过了，绿窗寒彻。空画丙丁新帖子，转听虚檐彻雪。

二月东风，一番花信，强半都彻歇。梅魂未断，冷香应是吹折。

谁会个里浓愁，丝缠露泣，枉费闲疼热。双燕天涯飞不到，漫把湘帘斜揭。

挑菜期过，满裙信杳，判得芳音绝。眼看春去，心情分付鶗鴂。
何家港舍舟步至新河口
崔敦礼（宋代）

潮来白浪卷平沙，渐见菰蒲没两涯。
会欲燃犀鞭魍魉，可能结网羡鱨鯋。
三千水击鹍鹏上，百万军行将士哗。
尺叹渔人何活计，扁舟掀舞寄全家。
黄叶和王梦楼
潘恭寿（清代）

众芳消歇尽，楚客已关心。复此黄叶落，萧森枫树林。

野渡夕阳乱，僧楼夜雨沈。记向吴江别，迢迢直至今。
赠周散骑兴嗣
吴均（南北朝）

子云好饮酒，
家在成都县。
制赋已百篇，
弹琴复千转。
敬通不富豪，
相如本贫贱。
共作失职人，
包山一相见。
丁未春五首
刘克庄（宋代）

屡批龙鳞眷未衰，孤臣万死负恩私。
玉阶方寸从容语，惟有天知与上知。
旅闷十首
方回（元代）

吟窗委巷间，四顾尽尘阛。
屋角才孤树，楼西仅远山。
群饥乌谩噪，高举鹄容攀。
夜静看星斗，秋风喜渐还。
送别徐南美
周紫芝（宋代）

谋臣如云将如雨，欲剪天骄奉明主。御营飞诏肃虎貔，妙略纵明自神武。

谁骑驳马蹄双朱，梦从璜溪亲帝舆。手提大钺杀两将，日御少却公重扶。

此公堂堂出当国，群盗相看少颜色。江上鲸鲵尽扫除，草中狐兔无窠窟。

折冲自可销戈兵，寸地尺天归圣明。帐下偏禆何足数，幕中宾客公独称。

愿资硕画戡祸乱，坐遣四海歌升平。书生白首亦安用，尚可平戎作短行。
和玉车见约事竣各便道省觐兼订复命之期先此惜别集杜三首 其二
唐伯元（明代）

赤甲白盐俱刺天，云安县前江可怜。路经滟滪双蓬鬓，燕蹴飞可落舞筵。

万里相逢贪握手，百壶那送酒如泉。更为后会知何处，迟日徐看锦缆牵。
小舟晚归
陆游（宋代）

秋晚吾庐好，柴门映断山。
潮生鱼箔短，木落雉媒闲。
缭堞苍茫外，渔舟浩荡间。
客来常谢病，老钝耐嘲讪。
寓天台水南四首 其一
林宪（宋代）

小雨凄暮春，入夜寒更作。泠泠竹间风，振我衣袂薄。

野田鸣流泉，密树纷翠幄。蹑屐徐我行，长怀付寥廓。
被命出镇淮西至任
尤煜（宋代）

万籁无声意转豪，一挥出守敢云劳。臣心耿耿依三殿，予发垂垂有二毛。

月黑星光悬帐幕，夜深霜气满弓刀。披衣秉烛终宵坐，待旦乘时演豹韬。
李侍御秋霜瘁草卷
孙绪（明代）

揽辔西川路，霜飞玉简寒。繁枝俱殒落，明月满秋山。
余得英州石山副之五绝句送曾鼎臣
曾丰（宋代）

吾宗世住望仙村，华盍峥嵘日在门。
忽得祝融尤可重，方知华盖未为尊。
役役
陶宗仪（明代）

弟妹分离久，家乡信息迟。卖书人杀直，穫稻雨愆期。

发向愁中白，颜从病后衰。终年常役役，何日是归时。
慧云寺
周子显（明代）

慧云空翠郁沈沈，天籁泉声杂梵音。松柄风生飞玉屑，仙盘露滴布甘霖。

龙参法外窥禅相，鸟聚香花印佛心。欲就金绳开觉照，无生同證古来今。
送张志可侍父之奉化幕官二十首用杜少陵万壑树声满千崖秋气高浮舟出郡郭别酒寄江涛为韵 其十八
丁复（元代）

平生江海遍，及老乃兹寄。灌畦给蔬食，养子昧书义。

亲交如里人，见客不忍弃。携家甬东州，或久甘海味。
以长歌意无极好为老夫听为韵奉别沔鄂亲友
姜夔（宋代）

滔滔沔鄂留，有靦三宿桑。
持钵了白日，事贱丸蛣蜣。
念当去石友，烟席凌江湘。
为群试歌商，歌短意则长。
偈颂四十一首
释慧晖（宋代）

玄月今朝白菊辰，含珠天草未开金。
重阳九日初阳后，吹起香烟风正新。
过楼观李尊师（一作过李尊师院）
卢纶（唐代）

城阙望烟霞，常悲仙路赊。宁知樵子径，得到葛洪家。

犬吠松间月，人行洞里花。留诗千岁鹤，送客五云车。

访世山空在，观棋日未斜。不知尘俗士，谁解种胡麻。
感叹二首 其二
晁说之（宋代）

龟筮总茫茫，风尘惨大荒。丹心能许国，旅力愧勤王。

若使官兵卫，犹能干戚扬。叩阍陈胆策，折翅亦难将。
水龙吟 叶南雪丈属赋并蒂莲同辛白香雪
梁鼎芬（清代）

新来欲说相思，香风吹散鸳鸯影。红莲何事，分明两两，齐齐整整。

背倚同枝，根联异瓣，似谁并命。想先生独乐，正商朋酒，来醉倒，不知醒。

我亦恹恹愁病。已多时，芳心暗警。湘波一绿，当惆怅处，怕开双镜。

露冷连环，月凉单袂，教侬独咏。柰重阑数尽，问花无语，更何人应。
当阳新店
刘子寰（宋代）

桑坡麦垄行百里，解鞍夜宿清漳湄。清漳悠悠引通浦，茅庐竹漳相因依。

米盐一鬨商估集，舍人夺席厨争炊。试登高阜望陶牧，平原沃野何逶迤。

俗传范子计然地，民生卤莽今如斯。荆关四冲古战国，往往赤子多歼夷。

土人客户几更变，向之昭屈馀几希。欲从故老问遗迹，百年而上无能知。

地名多与载史合，荒城大冢犹依稀。沮漳二水楚之望，以此取證他无疑。

古称锡穴最深阻，方城汉水为城池。奈何形胜不足恃，豪杰杀尽名都隳。

自从秦汉至今日，率不百年逢乱离。隰皋衍沃但茅苇，时康尚欠人扶犁。

焉得英雄守四极，封殖生齿令繁滋。玉州平州古砖甓，令人想见升平时。
驻马听·吹
白朴（元代）

裂石穿云，玉管宜横清更洁。霜天沙漠，鹧鸪风里欲偏斜。凤凰台上暮云遮，梅花惊作黄昏雪。人静也，一声吹落江楼月。
郑丞相生日口号十首
刘克庄（宋代）

转了头厅屡乞归，已将传舍视黄扉。
江湖不欠鱼羹饭，直为君恩未拂衣。
采桑子 闺怨集句
朱希真（宋代）

王孙去后无芳草，绿遍香阶。尘满妆台。

粉面羞搽泪满腮。教我甚情怀。

去时梅蕊全然少，等到花开。花已成梅。

梅子青青又带黄，兀自未归来。
荥阳汉循吏故闻熹长韩仁铭
邵堂（清代）

闻熹邑长范史遗，荒榛断垄霾残碑。按出虎朝掘土得，为矼为碍吁可悲。

经国以礼刑罚省，想见政肃风清时。迁槐里令辟书阻，不幸短命同吁嚱。

校尉牒下丞与尹，竖石坟道旌所司。汉人质朴摈文饰，列传所阙名仍垂。

摩挲文字感时代，如我作吏颜忸怩。方今吏局愈败坏，五蠹六虱织人儿。

催科踊跃盗党获，黉校修葺城垣随。但无龃龉皆尤异，长官夸美无余词。

兴利革弊数大政，彼及民事咸缺亏。吾闻循吏政浑穆，事如无事为无为。

春风韶煦物不觉，句出萌达皆转移。龚黄仇卫人代远，姓氏寥落如娥羲。

润饰吏事湛经术，从政令亦远时宜。汉家取士不拘格，牧羊牧豕执戟枝。

韩君昔丁熹平世，党锢幸不遭诋訾。缓民急吏政本得，治谱千载无纷歧。

司隶校尉亦长者，风劝良吏屏阿私。循吏少，民阜熙。

循吏多，民怨咨。吏书上考作郡去，黄金白银胡累累。

道旁碑石述惠政，姓氏不复居人知。
岳忠武王祠
于谦（明代）

匹马南来渡浙河，汴城宫阙远嵯峨。
中兴诸将谁降敌，负国奸臣主议和。
黄叶古祠寒雨积，清山荒冢白云多。(“清山”一作“青山”)
如何一别朱仙镇，不见将军奏凯歌。
景祐祭文宣王庙六首 初献升降用《同安》。
郊庙朝会歌辞（宋代）

右文兴化，宪古师今。明祀有典，吉日惟丁。丰牺在俎，雅奏来庭。

周旋陟降，福祉是膺。
屡丰亭看山五首 其五
卢龙云（明代）

为爱山容好，都忘吏事劳。捲帘青嶂入，隐几白云高。

荒似陶潜径，幽同仲蔚蒿。拄颐多觉爽，飞翠落松涛。
句
张谟（宋代）

佳岭花光纷似雪，荔江波色绿于苔。
华亭吴江道中偶作十绝 其七
朱长文（宋代）

烟暝重湖日欲明，轻篷遥递浦前声。良鱼好入深渊去，不为鸣榔取次惊。
夜坐
白居易（唐代）

斜月入前楹，迢迢夜坐情。梧桐上阶影，蟋蟀近床声。

曙傍窗间至，秋从簟上生。感时因忆事，不寝到鸡鸣。
小阁
陈与义（宋代）

栏干横岁暮，徙倚度阴晴。木落太湖近，梅开南纪明。

病馀仍爱酒，身后更须名。鹳鹤忽双起，吾诗还欲成。
句
皮公弼（宋代）

壁山老守似僧家，无酒无歌度岁华。
和蔡济忠溪上
张孝祥（宋代）

一潭秋水不见底，十里暮山无断头。长恨公馀过溪晚，放教明月上扁舟。
有所思
周文（先秦）

两眼断夕阳，两鬓羞临镜。
重门闭不开，唯与愁相竞。
高阳台 怀苹妹西洋女塾
沈鹊应（清代）

海上春风，淮壖寒食，相望独自离家。街北高楼，记曾携手同车。

鲸铿报午停船椠，颤金钗、蹴鞠喧哗。共流连、一半吴娃，一半蛮花。

如今姊妹勤相忆，况亚洲异日，天共人遐。欲寄鱼书，江长不到天涯。

危阑独倚斜阳下，似苕苕、一水蒹葭。最无聊，满耳鹃啼，满目云遮。
嘉泰二年恭上太皇太后尊号八首 其四
郊庙朝会歌辞（宋代）

煌煌宝书，玉篆金缕。曷为来哉，自天子所。自天子所，以燕文母。

婉嬗祥云，日正当午。
先贤祠
董嗣杲（宋代）

列仙始自许箕公，上国尊贤典礼隆。三十九人裁信史，百千万祀纪清风。

衣冠文物流传盛，花柳亭台曲折通。镜水在先祠越隐，如今彼此可称雄。
盆池
陆游（宋代）

雨送疏疏响，风吹细细纹。
犹稀绿萍点，已映小鱼群。
傍有一拳石，又生肤寸云。
我来闲照影，一笑整纶巾。
蝶恋花（密州冬夜文安国席上作）
苏轼（宋代）

帘外东风交雨霰。帘里佳人，笑语如莺燕。深惜今年正月暖。灯语酒色摇金盏。

掺鼓渔阳挝未遍。舞褪琼钗，汗湿香罗软。今夜何人吟古怨。清诗未就冰生砚。
和黄晋卿北山纪游韵
吴师道（元代）

三洞金华北，苍苍夹径松。泻空喷百涧，拔地立千峰。

林石敧还整，岩梯绝复通。向田瑶草碧，隐树晚花红。

嵌窦推舟入，椒庭载酒从。洗觥忙羽士，捧研喜山童。

陟岭惊逾峻，沿流竟莫穷。千年杏仙鹿，两寺互僧钟。

擘裂森开峡，传闻旧化龙。转霆奔雪浪，禜旱却玲珑。

水际朱藤荫，岩阿青桂丛。亭荒馀磊磊，云出正濛濛。

兰若知何许，芙蓉复在东。五盘随屈曲，一路听琤琮。

山断俄为野，湍平不见空。暮房深榻静，朝磬小楼重。

传玩遗髹钵，兴嗟对殡宫。拂衣登岭去，穿棘少人逢。

飞殿仍遥峙，重关故不封。归寻草堂卷，坐恋水轩风。

两纪三人合，相看一笑中。孤踪忻影逐，薄技愧才雄。

别袂分残雨，衡门翳野蓬。后游宁未卜，思剧谩憧憧。
吕公洞
范致君（宋代）

朝游北海暮瀛洲，仙佩何年到此游。安得相从问丹诀，春风同醉岳阳楼。
戏题寄上汉中王三首 其一
杜甫（唐代）

西汉亲王子，成都老客星。百年双白鬓，一别五秋萤。

忍断杯中物，秪看座右铭。不能随皂盖，自醉逐浮萍。
和振西赠王将军紫厓三首 其三
吴暻（清代）

著书不复为穷愁，独乐园林散百忧。人乍抛残尘海梦，天教管百太湖秋。

槎形东第奇章石，钓具南江鲁望舟。从此终身巢许稳，风光真拟洛滨游。
方丘乐歌 其四
郊庙朝会歌辞（宋代）

礼行方泽，文物备举。惟皇地祇，昭格来下。奠瘗玉帛，纯诚内著。

神保是享，陟降斯祐。
辘轳体
周文璞（宋代）

野人无事时，常诵极玄时。
写遍千山寺，吟行九曲溪。
谁为补天手，同是决云儿。
欲去无人问，今霄醉似泥。
凤翔西池与贾岛纳凉
朱庆馀（唐代）

四面无炎气，清池阔复深。蝶飞逢草住，鱼戏见人沈。

拂石安茶器，移床选树阴。几回同到此，尽日得闲吟。
广平堂
方信孺（宋代）

撤茅易瓦利无穷，盍种甘棠比召公。
大手断碑何处觅，典型犹见此堂中。
讲武台南有感
黄庭坚（宋代）

月明犹在搭衣竿，晓踏台南路屈盘。
驺子雨中先马去，村童烟外倚墙看。
鸦啼宰木秋风急，鹭立渔船野水乾。
花似去年堪折赠，插花人去泪阑干。
贻溪怀古十篇 其一 濯缨亭
俞充（宋代）

皎皎居士缨，岂有尘可濯。爱兹沧浪清，偶以斯名记。

转谷群鸽归，衢岸游鱼跃。檐头碧梧枝，秋来垂影薄。
吊盛姬墩顾祖禹墓二首 其一
安经德（清代）

郁郁佳城在水涯，雄心巨制不沈埋。盛姬漂母同高义，地下逢君应怆怀。
晨兴
陆游（宋代）

小雨过郊墟，晨兴一事无。
残榴重结蕊，新燕续生雏。
书细犹能读，行迟渐要扶。
蔬畦恐芜没，且复课僮奴。
秋夕西斋与僧神静游
韦应物（唐代）

晨登西斋望，不觉至夕曛。正当秋夏交，原野起烟氛。

坐听凉飙举，华月稍披云。漠漠山犹隐，滟滟川始分。

物幽夜更殊，境静兴弥臻。息机非傲世，于时乏嘉闻。

究空自为理，况与释子群。
访履常于斯远所馆书楼
韩淲（宋代）

楼居两仙人，冰雪玉鍊颜。整整羽袂飘，意象高且闲。

尘眼一见之，竟日几忘还。归来山空寒，明月流松关。
登中立阁看菜花
邱璋（清代）

寒不可襦饥不粟，多事雨珠更雨玉。天公欲救万户贫，遍地黄金散千斛。

去年亢旱田禾焦，阿香焚车炎帝酷。女娲鍊石漏暗补，元冥醉眠头紧缩。

倾盆势猛银竹下，土膏近喜春花熟。村南老翁拍手笑，转凶为丰此其卜。

先生不知农与圃，但博奇观享清福。坳堂杯水眼界窄，飞楼百尺烟中矗。

东风扶我云梯层，远光浑碧迩延绿。水天一气分上下，中央正色相连属。

天然绚烂寓平澹，万千红紫那敢角。晴窗四拓百里内，点染丹青看横幅。

恍疑身入邓尉山，漫天香雪堆林麓。不然云海浩浩乎无垠，天都峰顶开双目。
真宗奉圣祖玉清昭应宫十一首 其四 玉皇位酌献用《庆安》。
郊庙朝会歌辞（宋代）

无体之体，强名之名。监观万宇，统治九清。真期保祐，瑞命昭明。

乾乾翼翼，祗答财成。
赞历代天师·第四代讳滋字元微
白玉蟾（宋代）

鄱阳策杖抵岩巅，旧有丹炉锁暮烟。
今古一双龙虎石，侍郎仙去是何年。
侍读给事王公挽辞三首
苏颂（宋代）

禁序方尊宠，雍容侍紫宸。
忽惊畴昔梦，遂失老成人。
史稿留天阁，铭旌去国闉。
龙门宾友散，挥涕想遗尘。
黄楼
陈师道（宋代）

楼上当当彻夜声，与人何事有枯荣。
已传纸贵咸阳市，更恐书留後世名。
偈颂一百零二首
释绍昙（宋代）

老倒住山，全无伎俩。
揖客低腰，逢僧合掌。
虽然俯顺时宜，不碍当机收放。
鲲化鹏飞羽翼齐，抟扶一举青霄上。
恋绣衾 泪珠弹
韩淲（宋代）

溪风吹雨晚打窗。把心情、阑入醉乡。记取在、山深处，我如今、双鬓已苍。

夜阑寒影灯花淡，梦难成、清漏更长。宝瑟断、鸾胶续，泪珠弹、犹带粉香。
赴金陵舟过霅川偶作 其二
李光（宋代）

渔舟荡漾逐鸥轻，呕轧缫车杂橹声。却入江淮兵革地，梦魂何似此间清。
武昌南楼怀古
章采（宋代）

青虬修士去遒遒，黄鹤飞仙苒苒游。
北望日边秦树远，西来雪苒蜀江浮。
吴时宫殿千年梦，晋国风尘万里愁。
今古茫茫无限事，月明倚遍庾公楼。
野宿
方观承（清代）

遥指行庐入暮天，营依一匝短轮连。黑风饮马人呼井，白雪眠车夜裹毡。

强抱梦魂来断碛，又听轣辘起荒烟。柳条数问边门路，传道冰沙不易前。
题妓王福娘墙（后二首一作题北里妓人壁）
孙棨（唐代）

移壁回窗费几朝，指镮偷解博红椒。

无端斗草输邻女，更被拈将玉步摇。

寒绣衣裳饷阿娇，新团香兽不禁烧。

东邻起样裙腰阔，剩蹙黄金线几条。

试共卿卿语笑初，画堂连遣侍儿呼。

寒肌不耐金如意，白獭为膏郎有无。
祭九鼎十二首
真宗（宋代）

秉心齐明，奉牲博硕。
匏丝铿陈，冠佩俨饰。
其肆其将，明神来格。
执奠维何，猗欤币帛。
偈颂一百零四首
释绍昙（宋代）

天地不仁，以万物为刍狗。
圣人不仁，以百姓为刍狗。
拄杖子不仁，以三世诸佛历代祖师四圣六凡为刍狗。
化育春阳照妪前，摧残霜雪凭陵后。
截鹤续凫，折衡剖斗。
力尽神疲困壁根，笑破他人口。
江行纪事二首 其二
席豫（唐代）

江汎春风势，山楼曙月辉。猿攀紫岩饮，鸟拂清潭飞。

古树崩沙岸，新苔覆石矶。津途赏无限，征客暂忘归。
柳色黄 绿阴
周青（清代）

雨湿芳枝，风送小窗，绿暗如织。无端细草连天，掩映做残春色。

轻烟漠漠，剩有几点昏鸦，绕林一片横云黑。秋梦怯重寻，莫凭栏望极。

难觅。绛唇红褪，腻脸香销，但成追忆。缆系湖边，一笛渔舟消得。

可堪莺燕，一任老尽风流，斜阳影里空南北。更甚处王孙，未归来金勒。
题因老松江烟雨图二首
陈造（宋代）

千里湖山宿雾昏，倚栏一笔解平吞。
渔郎好在收纶罢，想踞笭箵共一樽。
春日
王令（宋代）

提壶聒聒惟呼酒，杜宇喧喧只说归。坐怪鸟声皆有取，静于人事益知非。

已嫌世浊胡为混，能待河清固已稀。为语夷齐既甘饿，可能分我首阳薇。
种竹
陈与义（宋代）

种竹不必高，摇绿当我楹。
向来三家墅，无此笙箫声。
皇天有老眼，为閟十日晴。
护我萧萧碧，伟事邻翁惊。
同林偶落此，相向意甚平。
何须俟迷日，可笑世俗情。
明年万夭矫，穿地听雷鸣。
但恨种竹人，南山合归耕。
佗时梦中路，留眼记所更。
苍云屯十里，不见陈留城。